Document ID: /fineweb-2-swissfilter-quality_10-filterrobots/filtered/02038.jsonl.gz/1500

La punt da fier maina ils trens sur il Rain posteriur e sur l’autostrada A13 ora. La segunda punt da fier vegn bajegiada gist sper la veglia. Per l’ina pon ils trens charrar sin dus binaris, per l’autra po la punt veglia da passa 120 onns vegnir sanada, ina giada che la nova è finida.
La nova punt è existenziala
Sche la punt veglia rumpess, ed i na dess betg ina nova, na pudessan ils trens da la Viafier retica betg charrar, di Karl Baumann, manader da la construcziun d’art da la Viafier retica. La punt cun il num «Sora Giuvna» haja persvadì surtut, perquai ch’ella prendia resguard sin la punt veglia. Quai saja stada la gronda sfida, conceda Andreas Galmarini, che ha concepì la punt cun ses team d’inschigners internaziunal.
Daners bun investids
Il project custa passa 32 milliuns francs. Per Renato Fasciati, il directur da la Viafier retica, n'è quai nagin schoc. Cun ils dus binaris possian ins evitar retards e laschar ir dapli trens. La «Sora Giuvna» saja in simbol per il svilup. Il november 2018 duai ella esser construida a fin. Lura van tut ils trens in onn sur ella – enfin che la veglia punt è sanada ed ins po duvrar omadus vials il november 2019.
RR actualitad 17:00